49. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 161 της 11/16 Αυγ. 1973 (ΦΕΚ Α΄ 177) Περί ορίου ηλικίας διοριζομένων υπαλλήλων εις θέσεις Τεχνικών Κλάδων του Υπουργείου Εθνικής Οικονομίας-Τομέως Βιομηχανίας. Έχοντες υπ΄ όψει: 1.Τας διατάξεις:α)του άρθρ. 16 παρ. 1 του Νόμ. 1811/1951 «περί Κώδικος καταστάσεως των δημοσίων διοικητικών υπαλλήλων» και β)των άρθρ. 29 και 31 της υπ’ αριθ. 11020/1.7.72 αποφάσεως του Πρωθυπουργού «περί οργανώσεως του Υπουργείου Προγραμματισμού και Κυβερνητικής Πολιτικής» (ΦΕΚ 465/72 τεύχ. Β΄). 2.Την υπ’ αριθ. 11300/Δ/5.7.72 απόφασιν του Πρωθυπουργού «περί προσδιορισμού των αρμοδιοτήτων του παρά τω Υπουργείω Προγραμματισμού και Κυβερνητικής Πολιτικής Υπουργού παρά τω Πρωθυπουργώ, των Υφυπουργών, του Γενικού Γραμματέως, ως και των ανωτάτων και ανωτέρων υπαλλήλων του αυτού Υπουργείου» (ΦΕΚ 473/72 τεύχ. Β΄). 3.Την υπ’ αριθ. 287/1973 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών. 4.Την υπ’ αριθ. 275/1973 γνωμοδότησιν του Συμβουλίου της Επικρατείας, προτάσει των Ημετέρων Υπουργών παρά τω Πρωθυπουργώ και Εθνικής Οικονομίας, απεφασίσαμεν και διατάσσομεν: Κατ’ εξαίρεσιν της διατάξεως του πρώτου εδαφίου της παρ. 1 του άρθρ. 16 του Νόμ. 1811/1951 «περί Κώδικος καταστάσεως των δημοσίων διοικητικών υπαλλήλων», ορίζεται, το τεσσαρακοστόν πέμπτον έτος, ως ανώτατον όριον ηλικίας, προς διορισμόν εις θέσεις Α΄ Κατηγορίας  του Υπουργείου Εθνικής Οικονομίας–Τομέως Βιομηχανίας–των Κλάδων Α2 Μηχανολόγων–Ηλεκτρολόγων, Α3 Μεταλλειολόγων–Γεωλόγων, Α5 Πολιτικών Μηχανικών, Α6 Χημικών και Α7 Τοπογράφων Μηχανικών. Εις τον Ημέτερον επί της Εθνικής Οικονομίας Υπουργόν, ανατίθεμεν την δημοσίευσιν και εκτέλεσιν του παρόντος. 